Príloha č. 8 súťažných podkladov

**Odôvodnenie nerozdelenia zákazky**

Informačný systém civilnej ochrany je vybudovaný v súlade so zákonom č. 42/1994 o civilnej ochrane obyvateľstva v znení neskorších predpisov a v súlade s vyhláškou MV SR č. 388/2006 o podrobnostiach na zabezpečovanie technických a prevádzkových podmienok informačného systému civilnej ochrany v znení neskorších predpisov. Varovanie obyvateľstva a vyrozumenie osôb činných pri riešení následkov mimoriadnej udalosti sa technicky zabezpečujú sieťou sirén, ktorú tvoria sirény a systém ich ovládania.

Sirény je možné ovládať z miestneho ovládania a diaľkovo z varovacieho a vyrozumievacieho centra civilnej ochrany (ďalej len „VVC CO“). Diaľkové ovládanie sa primárne realizuje prostredníctvom systému RDS v pásme VKV a sekundárne rádiovou telemetriou v pásme VHF. Sirény sú za týmto účelom vybavené zariadeniami, ktoré sú schopné využívať tieto komunikačné kanály. Pre využívanie rádiovej telemetrie sa používajú komunikačné jednotky (retranslačné stanice), ktoré umožňujú obojsmerný tok informácií teda z VVC CO na sirénu a zo sirény na VVC CO. Pre prenos údajov sa okrem rádiovej komunikácie medzi sirénou a komunikačnou jednotkou využíva aj sieť Sitno (Tetrapol), ktorá umožní komunikáciu z krajským VVC CO a následne MVMPLS, ktorá umožňuje komunikáciu medzi jednotlivými VVC CO.

Pri akomkoľvek servisnom zásahu je potrebné zachovať komplexnú funkčnosť systému pretože jednotlivé časti tvoria jednotný, vzájomne prepojený celoštátny celok – systém varovania a vyrozumenia obyvateľstva. Každá siréna sa musí dať ovládať nie len miestne, ale aj z úrovne kraja a republiky. Po každom servisnom zásahu musí nastať otestovanie zariadenia vrátane jeho komunikácie s krajskou a republikovou úrovňou. Dodávateľ teda musí byť schopný preveriť funkčnosť celej infraštruktúry na celom území SR a v prípade porúch túto infraštruktúru opraviť. Rozdelenie zákazky by to neumožňovalo.

Pri ďalšom delení predmetnej skupiny tovarov a súvisiacich služieb by nebolo možné garantovať vzájomnú interoperabilitu a kompaktnosť riešenia. Ďalej v prípade náhradných dielov je dôležité, aby MV SR nevytváralo zbytočné skladové zásoby materiálu. napr. akumulátorom by sa po uskladnení postupne znižovala kapacita a v čase ich pripojenia k siréne by už mohla byť ich životnosť podstatne kratšia než sa predpokladalo. Zároveň by mnohým náhradným komponentom mohla skončiť záruka skôr než budú použité. Otázna by bola aj zodpovednosť v prípade reklamácií – (je zodpovedný dodávateľ náhradného dielu alebo servisnej služby?). Navyše prevzatie a presun náhradných dielov až po vykonaní diagnostiky by vytváral ďalšie zbytočné náklady na čas a prepravu.

Najmä s ohľadom na miestne, vecné, funkčné aj časové väzby, charakter predmetu zákazky, by bolo rozdelenie predmetu zákazky po technickej stránke nelogické, neúčelné, nehospodárne až objektívne nerealizovateľné.

Nerozdelenie predmetu zákazky na časti je opodstatnené a odôvodnené a nepredstavuje porušenie princípov verejného obstarávania.

Z vyššie uvedených dôvodov je nevyhnutné aby zákazku realizoval jeden dodávateľ (poskytovateľ služby).